ČITATELJ Indexa poslao nam je snimku na kojoj se vidi kako nepoznati radnici iz kamionu istovaruju gomilu krupnog otpada na zelenu površinu u zagrebačkom naselju Maksimir.

Na snimci se vidi da je riječ o građevinskom otpadu. Radnici su ga istovarili na samu livadu u neposrednoj blizini tramvajskog i autobusnog okretišta u Dubravi. Čitatelj, čiji je identitet poznat redakciji, procjenjuje kako je riječ o otprilike pet kubika šute.

Radnik: "Imamo usmeno odobrenje Hrvatskih voda"

Jedan od dvojice radnika čitatelju u jednom trenutku govori kako imaju odobrenje. Na pitanje čitatelja kakvo odobrenje imaju, radnik odgovara da imaju usmeno odobrenje.

U jednom trenutku radnik govori da imaju odobrenje Hrvatskih voda. Nakon toga se približava čitatelju i ispituje ga zašto ga snima.

Čitatelj napominje da su radnici istovarili smeće na livadu jer je šumarak uz livadu cijeli prekriven otpadom.

Policija ne može ništa?

Tekst se nastavlja ispod oglasa

Dodaje da je sve prijavio policiji koja je došla na mjesto događaja, no da su rekli kako oni ne mogu ništa poduzeti nego mu samo mogu ustupiti kontakt prekršitelja protiv kojeg onda on može podnijeti privatnu tužbu.

Kaže i da su na toj lokaciji svakodnevno prisutni šetači pasa, trkači i posjetitelji obližnjeg gradskog vrta Maksimir.

"Navažanje se odvija usred bijelog dana"

"Nije mi jasno zbog čega ljudi ne prijavljuju takve neodgovorne pojedince iako se navažanje odvija usred bijelog dana", zaključuje.

O ovome smo događaju poslali upit Hrvatskim vodama, a odgovor ćemo objaviti čim ga zaprimimo.